text:
III.
 3. Държавите от КАРИФОРУМ могат да продължат да прилагат подобни мита при вноса на всеки продукт с произход от ЕО като страна по споразумението по смисъла на член 11, различни от изброените в приложение III, през период от десет години след подписването на настоящото споразумение, при условие че тези мита се прилагат за този продукт към датата на подписване на настоящото споразумение и че същите мита се налагат и за подобни продукти, внасяни от всички други държави.
 4. За период от седем години след подписването на настоящото споразумение от държавите от КАРИФОРУМ, страни по него, не се изисква да предприемат поетапна отмяна на митата, различни от изброените в приложение III и посочени в параграф 2. Този процес се съпътства от необходимите данъчни реформи, както е предвидено в член 22.
 5. С цел да се осигури прозрачност, въвеждането на подобни мита се нотифицира на Комитета по търговия и развитие КАРИФОРУМ—ЕО в срок от шест месеца, считано от датата на подписване на настоящото споразумение. Комитетът по търговия и развитие КАРИФОРУМ—EО бива незабавно нотифициран и при тяхното премахване.
 6. В случай на сериозни затруднения по отношение на вноса на даден продукт, графикът за намаляване на митата и за тяхното премахване може да бъде преразгледан от Комитета по търговия и развитие КАРИФОРУМ—ЕО по общо съгласие с цел за евентуално изменение в графика за намаляване или премахване. Подобни изменения в никакъв случай не водят до удължаване на сроковете в графика, за които е поискано преразглеждане по отношение на засегнатия продукт, отвъд максималния преходен период за намаляване или премахване на митата за същия продукт, предвиден в приложение III. Ако Комитетът по търговия и развитие КАРИФОРУМ—ЕО не е взел решение в срок от тридесет дни от подаването на искане за преразглеждане на графика, държавите от КАРИФОРУМ могат временно да прекратят прилагането на графика за период от не повече от една година.
 Член 17
 Изменение в ангажиментите по отношение на митата
 В светлината на особените нужди за развитие на Антигуа и Барбуда, Белиз, Доминика, Гренада, Република Гвиана, Република Хаити, Сейнт Китс и Невис, Сейнт Лусия, и Сейнт Винсент и Гренадини, страните могат да решат в рамките на Комитета по търговия и развитие КАРИФОРУМ—ЕО да изменят нивата на митата, определени в приложение III, прилагани за продукти с произход от ЕО като страна по споразумението при вноса им в държавите от КАРИФОРУМ. Страните гарантират, че подобни изменения не водят до несъвместимост на настоящото споразумение с изискванията на член XXIV на ГАТТ от 1994. Ако е уместно, страните могат също така да предприемат едновременно преразглеждане на ангажиментите по отношение на митата, определени в приложение III и свързани с други продукти, внасяни от ЕО като страна по споразумението.
 Член 18
 Движение на стоки
 Страните приемат целта за еднократно облагане на стоките с произход, внасяни в ЕО като страна по споразумението или в някоя от държавите от КАРИФОРУМ, подписали настоящото споразумение. До приемането на необходимите правила за постигането на тази цел, държави от КАРИФОРУМ, подписали настоящото споразумение, полагат всички възможни усилия в тази насока. ЕО като страна по споразумението предоставя необходимата за


text:
постигането на тази цел техническа помощ.
 Член 19
 По-благоприятни условия за търговия, произтичащи от споразуменията за свободна търговия
 1. По въпросите, обхванати от настоящата глава, ЕО като страна по споразумението предоставя на държавите от КАРИФОРУМ всякакви по-благоприятни условия на търговия, които биха могли да произтекат от присъединяването на ЕО като страна по споразумението към споразумения за свободна търговия с трети страни след подписването на настоящото споразумение.
 2. По въпросите, обхванати от настоящата глава, държавите от КАРИФОРУМ или всяка държава от КАРИФОРУМ, подписала настоящото споразумение, предоставят на ЕО като страна по споразумението всякакви по-благоприятни условия на търговия, които биха могли да произтекат от присъединяването им към споразумения за свободна търговия с която и да е значителна търговска и икономическа сила след подписването на настоящото споразумение.
 3. Разпоредбите на настоящата глава не се тълкуват така, че да създават за ЕО като страна по споразумението или за която и да е от държавите от КАРИФОРУМ, подписали настоящото споразумение, задължение за реципрочно разпростиране на преференциално третиране вследствие евентуалното им участие в споразумения за свободна търговия с трети страни към датата на подписване на настоящото споразумение.
 4. За целите на настоящия член „значителна търговска и икономическа сила“ означава всяка развита държава, или всяка държава или територия с дял в световния износ на стоки по-голям от един (1) процент през годината преди влизане в сила на търговското споразумение, посочено в параграф 2, или всяка група държави, действащи самостоятелно, колективно или посредством споразумение за свободна търговия, с общ дял в световния износ на стоки по-голям от едно цяло и пет (1,5) процента през годината преди влизането в сила на споразумението за свободна търговия, посочено в параграф 2 (2).
 5. В случай че държавата от КАРИФОРУМ, страна по настоящето споразумение, стане страна по споразумение за свободна търговия с трета страна, както е посочено в параграф 2, и последното споразумение предвижда по-благоприятни условия за съответната трета страна от предоставените от държавата от КАРИФОРУМ, страна по настоящото споразумение, на ЕО като страна по настоящото споразумение с настоящото споразумение, страните започват взаимни консултации. Страните могат да решат дали съответната държава от КАРИФОРУМ, подписала настоящото споразумение, може да откаже да предостави на ЕО като страна по настоящото споразумението по-благоприятните условия, съдържащи се в споразумението за свободна търговия. Съвместният съвет КАРИФОРУМ—ЕО може да приеме необходимите мерки за адаптиране на разпоредбите на настоящото споразумение.
 Член 20
 Специални разпоредби относно административното сътрудничество
 1. Страните се споразумяват, че административното сътрудничество е от съществено значение за прилагането и контрола на преференциалното третиране, предвидено съгласно настоящия дял, и подчертават своята ангажираност в борбата с нередностите и измамите в митническата област и свързаните с нея въпроси.
 2. В случаите, в които страна или държава от КАРИФОРУМ, страна по настоящото споразумение, е установила, въз основа на обективна информация, отказ на административно сътрудничество и/или нередности или измами, същата може временно да временно да спре предоставянето на съответното преференциално третиране на съответния(те) продукт(ти) в съответствие с настоящия член.
 3. За целите на настоящия член отказ на административно сътрудничество означава, inter alia:
 a)
 системно неспазване на задълженията за проверка на произхода на съответния(те)

type: contracts

jurisdiction: EU


text:
продукт(ти);
 б)
 системен отказ или неоснователно забавяне при изпълнението и/или съобщаването на резултатите от последвала проверка на доказателството за произход;
 в)
 системен отказ или неоснователно забавяне при получаването на разрешение за провеждане на мисии за административно сътрудничество с цел проверка на истинността на документите или точността на информацията за предоставяне на въпросното преференциално третиране.
 За целите на настоящия член, установяване на нередности или измами може да има, inter alia, в случаите на бързо увеличаване, без допълнително обяснение, на вноса на стоки, като се надвишават обичайното равнище на производство и капацитета за износ на другата страна, свързано с обективна информация за нередности или измами.
 4. Прилагането на временното спиране е обусловено от следните условия:
 a)
 Страната или държавата от КАРИФОРУМ, подписала настоящото споразумение, която е установила въз основа на обективна информация неоказване на административно сътрудничество и/или нередности или измами, нотифицира незабавно Комитета по търговия и развитие за своята констатация, заедно с обективната информация по случая, и започва консултации в рамките на Комитета, въз основа на цялата налична информация и обективните констатации за намиране на приемливо за двете страни решение.
 б)
 В случаите, в които страните са започнали посочените по-горе консултации в рамките на Комитета по търговия и развитие и не са успели да се споразумеят за приемливо решение в срок от 3 месеца след нотификацията, засегнатата страна или държава от КАРИФОРУМ, подписала настоящото споразумение, може да спре временно предоставянето на преференциалното третиране на съответния(те) продукт(и). Временното спиране се съобщава без неоправдано забавяне на Комитета по търговия и развитие КАРИФОРУМ—ЕО.
 в)
 Временното спиране съгласно настоящия член се ограничава до необходимото за защита на финансовите интереси на съответната страна или държава от КАРИФОРУМ, подписала настоящото споразумение. То не може да надвишава период от шест месеца, който може да бъде подновяван. Комитетът по търговия и развитие КАРИФОРУМ—ЕО се нотифицира незабавно след приемането на решения за временно спиране. Те подлежат на периодични консултации в рамките на Комитета по търговия и развитие КАРИФОРУМ—ЕО, и по-специално с оглед на тяхната отмяна веднага щом престанат да са налице условията за тяхното прилагане.
 5. В момента на изпращане на нотификацията до Комитета по търговия и развитие КАРИФОРУМ—ЕО съгласно параграф 4, буква a), засегнатата страна или държава от КАРИФОРУМ, подписала настоящото споразумение, публикува съобщение за вносителите в своя официален вестник. Съобщението за вносителите следва да посочва, че, въз основа на обективна информация, по отношение на съответния продукт е налице констатация за отказ на административно сътрудничество и/или за нередности или измами.
 Член 20а
 Като продължение на усилията на страните за намиране на приемливо решение на проблемите, посочени в член 20, параграф 2, страната или държавата от КАРИФОРУМ, подписала настоящото споразумение, по отношение на която е нотифицирана констатация пред Комитета по търговия и развитие КАРИФОРУМ—ЕО, може също да потърси съдействието на медиатор, в съответствие с разпоредбите на член 205, параграф 2 — член 205, параграф 5. Становището на медиатора се нотифицира в тримесечен срок, както е посочено в член 20, параграф 4, буква б).
 Член 21
 Разглеждане на административни грешки
 В случай на грешка от страна на компетентните органи относно правилното управление


text:
на преференциалната система при износ, и по-специално при прилагането на разпоредбите на протокол I, в случаите, в които такава грешка има последици за митата по вноса, страната, изправена пред такива последствия, може да поиска от Комитета по търговия и развитие КАРИФОРУМ—ЕО да разгледа възможностите за приемане на подходящи мерки с цел разрешаване на проблема.
 Член 22
 Сътрудничество
 1. Страните признават важността на сътрудничеството с цел укрепване на данъчната администрация и усъвършенстване на набирането на приходи от данъци.
 2. Съобразно разпоредбите на член 7 страните се споразумяват да си сътрудничат, включително чрез улесняване на оказването на подкрепа, в следните области:
 a)
 техническа помощ в сферата на данъчната реформа с оглед на преминаване от зависимост от митата и другите такси и налози, към други форми на косвено облагане; както и
 б)
 изграждане на капацитет и институционално изграждане във връзка с изложените в буква а) мерки.
 ГЛАВА 2
 Инструменти за защита на търговията
 Член 23
 Антидъмпингови и изравнителни мерки
 1. При спазване на разпоредбите на настоящия член, настоящото споразумение по никакъв начин не възпрепятства ЕО като страна по споразумението или държавите от КАРИФОРУМ, подписали настоящото споразумение, самостоятелно или колективно да приемат антидъмпингови или изравнителни мерки съгласно съответните споразумения в рамките на СТО. За целите на настоящия член произходът се определя в съответствие с непреференциалните правила за произход на страните или на държавите от КАРИФОРУМ, подписали настоящото споразумение.
 2. Преди налагането на окончателни антидъмпингови или изравнителни мита по отношение на продукти, внасяни от държавите от КАРИФОРУМ, ЕО като страна по споразумението разглежда възможността за налагане на конструктивни корективни мерки в съответствие с предвиденото в съответните споразумения в рамките на СТО.
 3. В случаите, когато регионален или подрегионален орган е наложил антидъмпингова или изравнителна мярка от името на две или повече държави от КАРИФОРУМ, подписали настоящото споразумение, съществува само един орган за съдебен контрол, включително и за фазата на обжалване.
 4. Никоя от държавите от КАРИФОРУМ, подписали настоящото споразумение, не може да прилага антидъмпингова или изравнителна мярка по отношение на продукт в случаите, когато той попада в обхвата на регионална или подрегионална мярка, наложена на същия продукт. Също така държавите от КАРИФОРУМ гарантират, че наложената на даден продукт регионална или подрегионална мярка не се прилага по отношение на никоя от държавите от КАРИФОРУМ, подписали настоящото споразумение, които прилагат подобна мярка по отношение на същия продукт.
 5. ЕО като страна по споразумението нотифицира държавите износители от КАРИФОРУМ, подписали настоящото споразумение, за получаването на всяка надлежно подкрепена с доказателства жалба преди започването на разследване.
 6. Разпоредбите на настоящия член се прилагат за всички разследвания, започнати след влизането в сила на настоящото споразумение.
 7. Разпоредбите на настоящото споразумение относно уреждането на спорове не се прилагат по отношение на разпоредбите на настоящия член.
 Член 24
 Многостранни защитни мерки
 1. При спазване на разпоредбите на настоящия член, настоящото споразумение по никакъв начин не възпрепятства държавите от КАРИФОРУМ, подписали настоящото споразумение, нито ЕО като страна по споразумението, да приемат мерки в съответствие с член XIX от Общото споразумение за митата и търговията от 1994 г., Споразумението за защитните мерки и член


text:
5 от Споразумението за селското стопанство, приложено към Маракешкото споразумение за създаване на Световната търговска организация. За целите на настоящия член произходът се определя в съответствие с непреференциалните правила за произход на страните или на държавите от КАРИФОРУМ, подписали настоящото споразумение.
 2. Независимо от разпоредбите на параграф 1, в светлината на общите цели за развитие на настоящото споразумение и малкия размер на икономиките на държавите от КАРИФОРУМ, ЕО като страна по споразумението изключва вноса от държавите от КАРИФОРУМ от налагането на каквито и да е мерки, приети съгласно член XIX от ГАТТ ОТ 1994, съгласно Споразумението на СТО за защитните мерки и член 5 от Споразумението за селското стопанство.
 3. Разпоредбите на параграф 2 се прилагат за период от пет години, считано от датата на влизане в сила на споразумението. Не по-късно от 120 дни преди края на този период Съвместният съвет КАРИФОРУМ—ЕО разглежда действието на тези разпоредби в светлината на нуждите за развитие на държавите от КАРИФОРУМ, с цел да се определи дали да се удължи допълнително срокът на тяхното прилагане.
 4. Разпоредбите на настоящото споразумение относно уреждането на спорове не се прилагат по отношение на разпоредбите на параграф 1.
 Член 25
 Защитна клауза
 1. Независимо от разпоредбите на член 24, след като е разгледала алтернативните варианти за решение, дадена страна може да наложи защитни мерки за ограничен период, които могат да се отклоняват от разпоредбите съответно на членове 15 или 16, при условията и в съответствие с процедурите, определени в настоящия член.
 2. Защитните мерки, посочени в параграф 1, могат да се налагат, когато продукт с произход от една от страните се внася на територията на другата страна в такива големи количества и при такива условия, че причинява или застрашава да причини:
 a)
 сериозна вреда на местните производители на подобни или пряко конкурентни продукти на територията на страната вносител; или
 б)
 смущения в сектор на икономиката, особено когато тези смущения предизвикват значителни социални проблеми или трудности, които биха могли да доведат до сериозно влошаване на икономическото състояние на страната вносител; или
 в)
 смущения в пазарите на подобни или пряко конкурентни селскостопански продукти (3) или в механизмите, регулиращи тези пазари.
 3. Посочените в настоящия член защитни мерки не превишават необходимото за поправяне или предотвратяване на сериозните вреди или смущения, определени в параграф 2. Тези защитни мерки на страната вносител могат да се изразяват единствено в едно от или комбинация от следните действия:
 a)
 прекратяване на по-нататъшното намаляване на митническата ставка за внос за съответния продукт, както е предвидено в настоящото споразумение,
 б)
 увеличаване на митoто за съответния продукт до ниво, което не надвишава митото, приложимо за другите членове на СТО, както и
 в)
 въвеждане на тарифни квоти за съответния продукт.
 4. Без да се засягат разпоредбите на параграфи 1—3, в случаите, когато даден продукт с произход от една или няколко държави от КАРИФОРУМ, подписали настоящото споразумение, се внася в толкова увеличени количества и при такива условия, че причинява или създава опасност от причиняване на някоя от ситуациите, посочени в параграф 2, букви а), б) и в), по отношение на


text:
един или повече от най-отдалечените региони на ЕО като страна по споразумението, ЕО като страна по споразумението може да приеме мерки за надзор или защитни мерки, ограничени до засегнатия/ите регион/и в съответствие с процедурите, определени в параграфи 6—9.
 5.
 а)
 Без да се засягат разпоредбите на параграфи 1—3, в случаите, когато даден продукт с произход от ЕО като страна по споразумението се внася в толкова увеличени количества и при такива условия, че причинява или създава опасност от причиняване на някоя от ситуациите, посочени в параграф 2, букви а), б) и в), по отношение на държава от КАРИФОРУМ, подписала настоящото споразумение, съответната държава от КАРИФОРУМ, подписала настоящото споразумение, може да приеме мерки за надзор или защитни мерки, ограничени до нейната територия, в съответствие с процедурите, определени в параграфи 6—9.
 б)
 Дадена държава от КАРИФОРУМ, подписала настоящото споразумение, може да приеме защитни мерки в случаите, когато продукт с произход от ЕО като страна по споразумението се внася на нейната територия в толкова увеличени количества и при такива условия, че причинява или създава опасност от причиняване на смущения за дадено производство от по-малък мащаб, произвеждащо подобни или пряко конкурентни продукти. Тези разпоредби се прилагат само за период от десет години, считано от датата на влизане в сила на настоящото споразумение. Мерките следва да се приемат в съответствие с процедурите, определени в параграфи 6—9.
 6.
 а)
 Защитните мерки, посочени в настоящия член, се запазват само за периода от време, необходим за предотвратяване или поправяне на сериозните вреди или смущения, описани в параграфи 2, 4 и 5.
 б)
 Защитните мерки, посочени в настоящия член, се прилагат за период не по-дълъг от две години. В случаите, когато обстоятелствата, изискващи налагането на защитни мерки продължават да съществуват, прилагането на подобни мерки може да бъде продължено за период от не повече от две години. Когато държавите от КАРИФОРУМ или държава от КАРИФОРУМ, подписала настоящото споразумение, налага защитна мярка, или когато ЕО като страна по споразумението налага мярка, ограничена до територията на един или няколко нейни най-отдалечени региона, подобни мерки могат да бъдат наложени за период не по-дълъг от четири години, а в случаите, когато обстоятелствата, изискващи налагането на защитни мерки продължават да са налице, срокът на прилагането им може да бъде продължен за допълнителен период от четири години.
 в)
 Защитните мерки, посочени в настоящия член, чиято продължителност надвишава една година, съдържат конкретни елементи, водещи постепенно до тяхното премахване най-късно в края на определения период.
 г)
 Мерките, посочени в настоящия член, не се прилагат за внос на продукт, който е бил по-рано предмет на такава мярка, за период от най-малко една година след изтичането на мярката.
 7. За прилагането на параграфи 1—6 се прилагат следните разпоредби:
 а)
 В случаите, когато страна прецени, че е налице една от предпоставките, посочени в параграфи 2, 4 и/или 5, тя незабавно отнася въпроса до Комитета по търговия и развитие КАРИФОРУМ—ЕО за разглеждане.
 б)
 Комитетът по търговия и развитие КАРИФОРУМ—ЕО може да направи необходимите препоръки за коригиране на възникналите обстоятелства. Ако Комитетът по търговия и развитие КАРИФОРУМ—ЕО не отправи препоръки, насочени към коригиране на


text:
ситуацията, или не е постигнато друго решение в срок от 30 дни от отнасянето на въпроса до Комитета по търговия и развитие КАРИФОРУМ—ЕО, страната вносител може да приеме подходящи мерки за коригиране на ситуацията в съответствие с настоящия член.
 в)
 Преди да бъдат взети мерките, предвидени в настоящия член, или в случаите, в които се прилага параграф 8, възможно най-скоро, засегната страна или държава от КАРИФОРУМ, подписала настоящото споразумение, предоставя на Комитета по търговия и развитие КАРИФОРУМ—ЕО цялата съответна информация, необходима за задълбочено разглеждане на случая, с оглед на намиране на приемливо за засегнатите страни решение.
 г)
 При избора на защитни мерки съгласно настоящия член, трябва да се дава предимство на тези, които най-малко възпрепятстват действието на настоящото споразумение.
 д)
 Комитетът по търговия и развитие КАРИФОРУМ—ЕО бива уведомяван незабавно за всякакви защитни мерки, наложени съгласно настоящия член, като последните са предмет на периодични консултации в рамките на този орган, по-специално с оглед на изготвяне на график за тяхното премахване веднага щом обстоятелствата го позволяват.
 8. В случаите, когато изключителни обстоятелства налагат незабавно действие, засегнатата страна вносител, независимо дали това е съответно ЕО като страна по споразумението, държавите от КАРИФОРУМ или държава от КАРИФОРУМ, подписала настоящото споразумение, може да приеме мерките, предвидени в параграфи 3, 4 и/или 5 на временна основа, без да се съобразява с изискванията на параграф 7. Подобни действия могат да бъдат предприети за период с максимална продължителност 180 дни, в случаите когато мерките са приети от ЕО като страна по споразумението, и 200 дни, когато мерките са приети от държавите от КАРИФОРУМ или от държава от КАРИФОРУМ, подписала настоящото споразумение, или когато мерките, приети от ЕО като страна по споразумението, са ограничени до територията на един или повече от най-отдалечените ѝ региони. Продължителността на прилагане на всяка подобна временна мярка се разглежда като част от първоначалния срок и всяко негово продължаване съгласно параграф 6. При приемането на подобни временни мерки се вземат предвид интересите на всички засегнати страни. Засегнатата страна вносител информира другата засегната страна и незабавно отнася въпроса за разглеждане от Комитета по търговия и развитие КАРИФОРУМ—ЕО.
 9. В случай че страна вносител подложи вноса на даден продукт на административна процедура, имаща за цел бързото предоставяне на информация относно тенденциите в търговските потоци, които могат да предизвикат затрудненията, посочени в настоящия член, тя незабавно уведомява Комитета по търговия и развитие КАРИФОРУМ—ЕО за това.
 10. Разпоредбите на СТО относно уреждането на спорове не се прилагат по отношение на защитните мерки, приети съгласно разпоредбите на настоящия член.
 ГЛАВА 3
 Нетарифни мерки
 Член 26
 Забрана за количествени ограничения
 От датата на влизане в сила на настоящото споразумение се прекратява прилагането на всякакви забрани и ограничения по отношение на вноса и износа на продукти с произход, освен мита и данъци, както и такси и други налози, предвидени в член 13, независимо дали същите са наложени посредством квоти, лицензии за внос или износ или други мерки. Не се въвеждат нови мерки от такъв характер. Разпоредбите на настоящия член се прилагат, без да се засягат разпоредбите на членове 23 и 24.
 Член


text:
27
 Национално третиране по отношение на вътрешното облагане и регулиране
 1. Внасяните продукти с произход не подлежат, нито пряко, нито непряко, на облагане с вътрешни данъци или други вътрешни налози от какъвто и да е вид, в допълнение към пряко или непряко прилаганите за подобни местни продукти. Освен това страните и държавите от КАРИФОРУМ ,подписали настоящото споразумение, по никакъв начин не налагат вътрешни данъци или други вътрешни налози, с които да допуснат протекционизъм по отношение на подобни местни продукти.
 2. На внасяните продукти с произход се предоставя третиране, не по-малко благоприятно от предоставеното на подобни местни продукти по отношение на всички закони, подзаконови актове и изисквания, които засягат тяхната вътрешна продажба, предлагане за продажба, покупка, транспортиране, дистрибуция или употреба. Разпоредбите на настоящия параграф не възпрепятстват прилагането на диференцирани вътрешни транспортни такси, които се основават изключително на стопанската дейност на транспортните средства, а не на националния произход на продукта.
 3. Нито една страна или държава от КАРИФОРУМ, подписала настоящото споразумение, не може да установява или запазва национални количествени правила относно смесването, обработката или употребата на продукти в определени количества или пропорции, които пряко или непряко изискват точно определено количество или пропорция от даден продукт, обект на регулиране, да бъде доставяно от местни източници. Освен това, никоя страна или държава от КАРИФОРУМ, подписала настоящото споразумение, не може да прилага по какъвто и да е друг начин вътрешни количествени правила, с които допуска протекционизъм по отношение на местното производство.
 4. Разпоредбите на настоящия член не възпрепятстват изплащането на субсидии изключително на националните производители, включително плащания на националните производители, произтичащи от постъпления от вътрешни данъци или налози, прилагани в съответствие с разпоредбите на настоящия член и субсидиране, осъществено посредством закупуване на местни продукти от държавата.
 5. Разпоредбите на настоящия член не се прилагат за законови, подзаконови актове, процедури или практики, регулиращи обществените поръчки, които попадат изключително в обхвата на разпоредбите на глава 3 от дял IV.
 6. Разпоредбите на настоящия член се прилагат, без да се засягат разпоредбите на член 23.
 Член 28
 Субсидиране на износа на селскостопански продукти
 1. Никоя страна или държава от КАРИФОРУМ, подписала настоящото споразумение, не може да въвежда нови програми за субсидиране, зависими от износа, нито да увеличава размера на съществуващите субсидии от такъв характер за селскостопански продукти, предназначени за територията на другата страна (4).
 2. За всеки продукт, попадащ в обхвата на определението в параграф 3, по отношение на който държавите от КАРИФОРУМ са се ангажирали да премахнат митата, ЕО като страна по споразумението се ангажира да премахне постепенно всички съществуващи субсидии, предоставяни при износ на съответния продукт за територията на държавите от КАРИФОРУМ. Комитетът по търговия и развитие КАРИФОРУМ—ЕО взема решение относно начините за това постепенно премахване.
 3. Настоящият член се прилага за продуктите, попадащи в обхвата на приложение I към Споразумението за селското стопанство на СТО.
 4. Настоящият член не засяга прилагането на член 9, параграф 4 от Споразумението за селското стопанство на СТО и член 27 от Споразумението за субсидиите и изравнителните мерки на СТО от страна на държавите от КАРИФОРУМ.
 ГЛАВА 4
 Митници и


text:
улесняване на търговията
 Член 29
 Цели
 1. Страните признават важността на митниците и на улесняването на търговията в светлината на еволюиращата глобална обстановка по отношение на търговията и в светлината на развитието на търговията между държавите от КАРИФОРУМ, както и на търговията между страните.
 2. Страните се ангажират да укрепват сътрудничеството в тази област с цел да гарантират, че съответното им законодателство и процедури, както и административният капацитет на техните администрации, отговарят на целта за ефективен контрол и насърчаване на улесняването на търговията и съдействат за насърчаване на развитието и регионалната интеграция между държавите от КАРИФОРУМ.
 3. Страните признават, че при прилагането на настоящата глава по никакъв начин не се допуска компромис с легитимните цели на обществената политика, в това число и с тези, свързани със сигурността и борбата с измамите.
 Член 30
 Митническо и административно сътрудничество
 1. С цел да се осигури съответствие с разпоредбите от настоящия дял и да се отговори ефективно на целите, определени в член 29, ЕО като страна по споразумението и държавите от КАРИФОРУМ, подписали настоящото споразумение, се задължават:
 a)
 да обменят информация относно митническото законодателство и процедури;
 б)
 да разработват съвместни инициативи в договорени помежду им области;
 в)
 когато е възможно, да приемат общи позиции в рамките на международни организации в областта на митниците, като СТО и Световната митническа организация (СМО);
 г)
 да насърчават сътрудничеството между свързаните органи.
 2. Страните си оказват административна взаимопомощ по митнически въпроси, в съответствие с разпоредбите на протокол II.
 Член 31
 Митническо законодателство и процедури
 1. ЕО като страна по споразумението и държавите от КАРИФОРУМ, подписали настоящото споразумение, се споразумяват, че съответните им търговски и митнически законодателства, разпоредби и процедури се базират на международните инструменти и стандарти, приложими в митническата и търговска области, включително съществените елементи на преразгледаната Конвенция от Киото за опростяване и уедникяване на митническите процедури, Рамката от стандарти на СМО за сигурност и улесняване на глобалната търговия, базата данни на СМО и Конвенцията по Хармонизираната система за описание и кодиране на стоките.
 2. ЕО като страна по споразумението и държавите от КАРИФОРУМ, подписали настоящото споразумение, се споразумяват, че съответните им търговски и митнически законодателства, разпоредби и процедури се основават на:
 a)
 необходимостта от закрила и улесняване на търговията посредством прилагане и спазване на законодателните изисквания и необходимостта от осигуряване на допълнителни улеснения за търговците с високо равнище на спазване на законодателството;
 б)
 необходимостта да се гарантира, че изискванията по отношение на икономическите оператори са разумни, недискриминиращи, предпазващи от измами и неводещи до налагане на санкции отвъд границите на необходимото в случаите на несъществени нарушения на митническите правила или процедурни изисквания;
 в)
 необходимостта от прилагане на единен административен документ или негов електронен еквивалент съответно в ЕО като страна по споразумението и в КАРИФОРУМ. Държавите от КАРИФОРУМ продължават да полагат усилия в тази посока, с оглед на скорошното прилагане след влизането в сила на настоящото споразумение. В срок от 3 години след влизане в сила на споразумението се провежда съвместен преглед на положението;
 г)
 необходимостта от прилагане на съвременни митнически практики, включително оценка на риска, опростени процедури при


text:
внос и износ, контрол след вдигане на стоките и обективни процедури за одобрените търговци. Процедурите следва да бъдат прозрачни, ефикасни и опростени, с цел съкращаване на разходите и засилване на степента на предсказуемост за икономически оператори;
 д)
 необходимостта от недискриминационно третиране що се отнася до изискванията и процедурите, приложими по отношение на внасяните, изнасяни или транзитните стоки, при все че се приема, че пратките биха могли да бъдат третирани различно в съответствие с обективните критерии за оценка на риска;
 е)
 необходимостта от прозрачност. За тази цел страните и държавите от КАРИФОРУМ, подписали настоящото споразумение, се споразумяват да създадат система от обвързващи предписания по въпросите, свързани с митниците и по-специално във връзка с тарифното класиране и правилата за произход, в съответствие с правилата, определени съответно в техните законодателства;
 ж)
 необходимостта от постепенно развиване на системите, в това число и на системите, основаващи се на информационните технологии, за да се улесни електронният обмен на данни между търговците, митническите администрации и свързаните органи;
 з)
 необходимостта от улесняване на транзита;
 и)
 прозрачни и недискриминиращи правила по отношение на лицензирането на митническите посредници, както и на отсъствието на изискване за задължително ползване на услугите на независими митнически посредници;
 й)
 необходимостта да се избягва налагането на задължение за проверки преди спедиция на стоките или за равностойни на тях действия, без да се накърняват техните права и задължения съгласно Споразумението на СТО за предекспедиционна проверка. Страните обсъждат въпроса в рамките на Комитета по търговия и развитие КАРИФОРУМ—EО и могат впоследствие да се споразумеят да отхвърлят възможността за извършване на задължителни проверки преди спедиция или равностойни на тях действия.
 3. С цел да се подобрят методите на работа, както и да се гарантира отсъствието на дискриминация, прозрачността, ефикасността, целостта и отчетността на операциите, ЕО като страна по споразумението и държавите от КАРИФОРУМ, подписали настоящото споразумение:
 a)
 предприемат по-нататъшни действия в посока на намаляването, опростяването и стандартизацията на данните и документацията;
 б)
 опростяват изискванията и формалностите, доколкото е възможно, с оглед на бързото вдигане и оформяне на стоките;
 в)
 осигуряват ефективни, бързи, недискриминиращи и лесно достъпни процедури, които да предоставят възможност за обжалване на административни действия, предписания и решения на митническите органи, засягащи вноса, износа или транзита на стоки. Всички такси са съразмерни с разходите за процедурите по обжалване; както и
 г)
 гарантират поддържането на възможно най-високо равнище на интегритет, посредством прилагането на мерки, които отразяват принципите на съответните конвенции и инструменти в тази област.
 Член 32
 Отношения с деловите среди
 ЕО като страна по споразумението и държавите от КАРИФОРУМ, подписали настоящото споразумение, се споразумяват:
 a)
 да гарантират, че всякакво законодателство, процедури и такси и налози, както и, когато е възможно, съответните разяснения, се предоставят на обществеността, доколкото е възможно, посредством електронни средства;
 б)
 относно необходимостта от навременно и редовно провеждан диалог с икономическите оператори по законодателните предложения, свързани с митническите и търговски процедури;
 в)
 че, когато това е възможно, при въвеждането на ново или изменено законодателство и процедури, на икономическите оператори предварително се предоставя информация. Страните и държавите от КАРИФОРУМ, подписали настоящото споразумение, правят обществено достояние съответните известия


text:
от административен характер, включително изисквания на органите и процедури при въвеждане на стоки, работно време и правила за дейността на митническите учреждения при пристанищата и граничните пунктове, както и информационни бюра, с цел улесняване на съответствието на търговската дейност с митническите задължения и навременното придвижване на стоките;
 г)
 да насърчават сътрудничеството между икономическите оператори и съответните администрации, както и лоялната конкуренция в търговската общност, посредством прилагането на безпристрастни и общественодостъпни процедури, като например меморандуми за разбирателство, като същевременно прилагат по подходящ начин приетите в рамките на СМО;
 д)
 че това сътрудничество следва да бъде насочено и към борба с незаконните практики и защита на сигурността и безопасността на гражданите, както и към събирането на приходите от данъци;
 е)
 да гарантират, че съответните им митнически и свързани изисквания и процедури следват най-добрите практики и ограничават търговията във възможно най-малка степен.
 Член 33
 Митническо остойностяване
 1. Споразумението за прилагане на член VII от ГАТТ от 1994 г. урежда правилата за митническо остойностяване, прилагани за търговския обмен между страните.
 2. Страните си сътрудничат с оглед на постигането на общ подход към въпросите, свързани с митническото остойностяване.
 Член 34
 Регионална интеграция
 1. Страните насърчават във възможно най-голяма степен регионалната интеграция в митническата област и работят за развитието на регионалното митническо законодателство, процедури и изисквания, съобразно съответните международни стандарти.
 2. Специалният комитет по митническо сътрудничество и улесняване на търговията, предвиден в член 36, провежда постоянен мониторинг на прилагането на разпоредбите на настоящия член.
 Член 35
 Сътрудничество
 1. Страните признават важността на сътрудничеството по отношение на митниците и мерките за улесняване на търговията с оглед на постигането на целите на настоящото споразумение.
 2. При спазване на разпоредбите на член 7, страните се договарят да си сътрудничат, в това число като улесняват оказването на подкрепа, по-специално в следните области:
 a)
 прилагането на съвременни митнически практики, в това число оценка на риска, предварителни обвързващи предписания, опростени процедури за въвеждане и вдигане на стоките, контрол след освобождаването и методи за одит на дружествата;
 б)
 въвеждане на процедури и практики, които отразяват, доколкото е възможно, международните инструменти и стандарти, приложими в областта на митниците и търговията, в това число правилата на СТО и инструментите и стандартите на СМО, inter alia преразгледаната Конвенция от Киото за опростяване и уеднякваване на митническите процедури и Рамката от стандарти на СМО за сигурност и улесняване на глобалната търговия; както и
 в)
 автоматизирането на митническите и други търговски процедури.
 Член 36
 Специален комитет по митническо сътрудничество и улесняване на търговията
 1. Страните се споразумяват да създадат Специален комитет по митническо сътрудничество и улесняване на търговията, който ще бъде съставен от техни представители. Комитетът заседава на предварително договорена от страните дата и с предварително договорена от тях програма. Позицията на председателя на този комитет се предава на ротационен принцип ежегодно между страните. Комитетът работи под надзора на Комитета по търговия и развитие КАРИФОРУМ—EО.
 2. Функциите на комитета включват:
 a)
 мониторинг на прилагането и управлението на разпоредбите на настоящата глава;
 б)
 изпълнение на задачите и функциите, определени в протокол I;
 в)
 предоставяне на средище за консултации между


text:
страните относно задълженията, предвидени в протокол II;
 г)
 насърчаване на сътрудничеството и диалога между страните по въпросите, свързани с митата, митническото законодателство и процедури, административната взаимопомощ по митническите въпроси, правилата за произход и административното сътрудничество, както и
 д)
 обсъждане на въпроси, свързани с дейностите по техническа помощ.
 ГЛАВА 5
 Селско стопанство и рибарство
 Член 37
 Цели
 1. Страните се споразумяват, че фундаменталната цел на настоящото споразумение е устойчивото развитие и премахването на бедността в държавите от КАРИФОРУМ, както и плавната и постепенна интеграция на тези икономики в глобалната икономика. В сектора на селското стопанство и рибарството настоящото споразумение следва да допринесе за засилването на конкурентоспособността на производството, обработването и търговията със селскостопански и рибни продукти между страните в традиционните и нетрадиционни сектори, съвместимо с устойчивото управление на природните ресурси.
 2. Страните признават икономическото и социално значение на дейностите, свързани с рибарството и използването на живите морски ресурси на държавите от КАРИФОРУМ и необходимостта от максимизиране на тези ползи във връзка с фактори като безопасност на храните, заетост, облекчаване на бедността, приходи от международен обмен и социална стабилност в рибарските общности.
 3. Страните признават, че риболовните дейности и морските екосистеми на държавите от КАРИФОРУМ са комплексни, биологично разнообразни и уязвими и че експлоатацията им следва да взема предвид тези фактори, посредством ефективното опазване и управление на рибните ресурси и свързаните екосистеми, на основата на добре обосновани научни становища и на предпазния принцип, определен от Кодекса за поведение за отговорно рибарство на ФАО (Организацията за прехрана и земеделие на ООН).
 4. Страните се съгласяват, че гарантирането на безопасността на храните и укрепването на жизнеността на селскостопанските и рибарски общности са елементи от основно значение за премахването на бедността и постигането на устойчиво развитие. Следователно те признават необходимостта да се избягва причиняването на значителни смущения в пазарите на селскостопански, хранителни и рибни продукти в държавите от КАРИФОРУМ.
 5. Страните се споразумяват изцяло да вземат предвид разнообразието в икономическите, социални и екологични характеристики и нужди, както и стратегиите за развитие на държавите от КАРИФОРУМ.
 Член 38
 Регионална интеграция
 Страните признават, че интеграцията в селскостопанския и хранителния сектори и в сектора на рибарството между държавите от КАРИФОРУМ посредством постепенното премахване на оставащите бариери и осигуряването на подходяща регулаторна рамка ще допринесат за задълбочаването на процеса на регионална интеграция и постигането на целите на настоящата глава.
 Член 39
 Спомагателни политики
 Държавите от КАРИФОРУМ се ангажират да приемат и прилагат политики и институционални реформи, с които да направят възможно и да улеснят постигането на целите на настоящата глава.
 Член 40
 Безопасност на храните
 1. Страните признават, че премахването на бариерите пред търговията между тях, така както е предвидено в настоящото споразумение, може да създаде значителни предизвикателства за производителите от КАРИФОРУМ в селскостопанския и хранителния сектори и в сектора на рибарството, както и за потребителите от същия регион и се споразумяват да се консултират помежду си по тези въпроси.
 2. Когато спазването на разпоредбите на настоящото споразумение води до възникване на проблеми с наличността или достъпа до хранителни продукти или други продукти от основно значение за гарантирането на


text:
безопасността на храните в дадена държава от КАРИФОРУМ, подписала настоящото споразумение, и когато това положение създава или може да създаде съществени затруднения за такава държава, въпросната държава от КАРИФОРУМ, подписала настоящото споразумение, може да приеме подходящи мерки в съответствие с процедурите, определени в параграф 7, букви б)—г) и параграфи 8 и 9 от член 25.
 Член 41
 Обмен на информация и консултации
 1. Страните се споразумяват да обменят опит, информация и добри практики, както и да се консултират помежду си по въпроси, свързани с постигането на целите на настоящата глава и от значение за търговията между страните.
 2. Страните се съгласяват, че диалогът би бил от особена полза в следните области:
 a)
 обмен на информация относно производството, потреблението и търговията със селскостопански продукти, както и относно съответното развитие на пазарите на селскостопански и рибни продукти;
 б)
 насърчаване на инвестициите в селскостопанския и хранителния сектори и в сектора на рибарството в държавите от КАРИФОРУМ, в това число и на дейностите от по-малък мащаб;
 в)
 обмен на информация относно политиките, законови и подзаконови актове в областта на селското стопанство, развитието на селските райони и рибарството;
 г)
 обсъждане на измененията в политиките и институционалните промени, необходими в подкрепа на преобразуването на секторите на селското стопанство и рибарството, както и на формулирането и прилагането на регионални политики в областта на селското стопанство, хранителната промишленост, развитието на селските райони и рибарството в изпълнение на целта за регионална интеграция;
 д)
 обмен мнения по новите технологии, както и на политики и мерки, свързани с качеството.
 Член 42
 Традиционни селскостопански продукти
 1. Страните се ангажират да предприемат предварителни консултации по развитията в търговската политика, които биха могли да повлияят на конкурентните позиции на традиционни селскостопански продукти на пазара на ЕО като страна по споразумението, в това число банани, ром, ориз и захар.
 2. ЕО като страна по споразумението се ангажира да се стреми, доколкото е възможно, да поддържа значителен преференциален достъп в рамките на многостранната търговска система за тези продукти с произход от държавите от КАРИФОРУМ, с цел да гарантира, че всяко неизбежно намаляване на преференциите се въвежда постепенно, в продължение на възможно най-дълъг период от време.
 Член 43
 Сътрудничество
 1. Страните признават важността на селскостопанския и хранителния сектори и на сектора на рибарството за икономиките на държавите от КАРИФОРУМ, както и на сътрудничеството за насърчаване на преобразуването на тези сектори, с цел засилване на тяхната конкурентоспособност, развиване на капацитета им за достъп до по-висококачествени пазари и с оглед на потенциалния им принос за устойчивото развитие на държавите от КАРИФОРУМ. Те признават необходимостта от улесняване на приспособяването на селскостопанския и хранителния сектори и на сектора на рибарството, както и на икономиката на селските райони, към постепенните промени, настъпващи вследствие от настоящото споразумение, като същевременно обръщат специално внимание на дейностите с по-малък мащаб.
 2. При спазване на разпоредбите на член 7, страните се договарят да си сътрудничат, в това число и чрез улесняване на оказването на подкрепа в следните области:
 a)
 подобряване на конкурентоспособността на потенциално жизнеспособните производства, в това число и на преработката на по-късен етап, посредством иновации,


text:
обучение, насърчаване на взаимосвързаността и други поддържащи дейности, при селскостопанските и рибни продукти, едновременно в традиционните и в нетрадиционни експортни сектори;
 б)
 развитие на маркетинговите възможности на износа, в това число провеждане на маркетингови изследвания, както за търговията между държавите от КАРИФОРУМ, така и за търговията между страните, както и идентифициране на възможности за подобряването на пазарната инфраструктура и транспорта и идентифициране на възможности за финансиране и сътрудничество за производителите и търговците;
 в)
 приемане и спазване на стандарти за качество, свързани с производството и маркетинга на храни, в това число и на стандарти, свързани с разумни от екологична и социална гледна точка практики и с биологичните и генно немодифицирани хранителни продукти;
 г)
 насърчаване на частните инвестиции и публично-частното партньорство в потенциално жизнеспособните производства;
 д)
 подобряване на способността на операторите от КАРИФОРУМ за спазване на националните, регионалните и международни технически, здравни стандарти и стандарти за качество за риба и рибни продукти;
 е)
 изграждане или укрепване на научния и технически човешки и институционален капацитет на регионално равнище за устойчива търговия с рибни продукти, в това число и аквакултурите, както и
 ж)
 процесът на диалог, посочен в член 41.
 ГЛАВА 6
 Технически пречки пред търговията
 Член 44
 Многостранни задължения
 Страните потвърждават ангажимента си да спазват правата и задълженията, посочени в Споразумението на СТО за техническите пречки пред търговията (наричано по-долу „споразумението на СТО за ТПТ“).
 Член 45
 Цели
 Целите на настоящата глава са:
 a)
 улесняване на търговията със стоки между страните, като същевременно се запази и повиши капацитета на страните за опазване на здравето, безопасността, потребителите и околната среда;
 б)
 подобряване на капацитета на страните за установяване, предотвратяване и премахване на ненужни пречки пред търговията между тях вследствие на технически регламенти, стандарти и процедури за оценяване на съответствието, прилагани от някоя от страните;
 в)
 повишаване на капацитета на страните за гарантиране на спазването на международните стандарти, както и взаимното спазване на техните собствени технически регламенти и стандарти.
 Член 46
 Приложно поле и определения
 1. Разпоредбите на настоящата глава се прилагат за техническите регламенти, стандартите и процедурите за оценяване на съответствието, определени в споразумението на СТО за ТПТ, доколкото същите засягат търговията между страните.
 2. За целите на настоящата глава се прилагат определенията, използвани в споразумението на СТО за ТПТ.
 Член 47
 Регионално сътрудничество и интеграция
 Страните изразяват съгласие, че сътрудничеството между компетентните национални и регионални органи в областта на стандартизацията, акредитацията и други технически пречки пред въпроси, свързани с търговията, е важно за улесняване както на вътрешнорегионалната търговия, така и на търговията между страните, а също така и за цялостния процес на регионална интеграция в рамките на КАРИФОРУМ, и за целта се ангажират да си сътрудничат.
 Член 48
 Прозрачност
 Страните потвърждават ангажимента си да прилагат разпоредбите за прозрачност, определени в споразумението на СТО за ТПТ. Освен това, страните се стремят взаимно да се информират на ранен етап за предложения за изменение или въвеждане на технически регламенти и стандарти, които са от особено значение за търговията между страните.
 Член 49
 Обмен на информация и консултации
 1. Страните се договарят при започване на временното прилагане


text:
на настоящото споразумение да определят звена за контакт за целите на осъществяването на обмен на информация, както е посочено в настоящата глава. Страните се договарят да осъществяват във възможна най-голяма степен обмена на информация чрез регионалните звена за контакт.
 2. Страните се договарят да подобрят своята комуникация и обмен на информация по въпроси, попадащи в приложното поле на настоящата глава, и по-конкретно относно начините за улесняване на взаимното спазване на техните съответни технически регламенти, стандарти и процедури за оценяване на съответствието, и за премахване на ненужните пречки пред търговията със стоки между тях.
 3. При възникване на конкретен проблем, свързан с технически регламенти, стандарти или процедури за оценяване на съответствието, които могат да засегнат търговията между страните, същите се информират взаимно възможно най-рано и се консултират с оглед постигане на взаимно приемливо решение.
 4. Страните се договарят взаимно да се информират писмено, при първа възможност след вземането на съответното решение, относно предприети мерки или за мерки, които предстои да бъдат предприети за възпрепятстване на вноса на каквато и да било стока с цел решаване на проблем, свързан със здравето, безопасността и околната среда.
 5. Страните се договарят да определят продуктите, за които страните обменят информация с оглед осъществяване на сътрудничество, така че тези продукти да отговарят на техническите регламенти и стандарти, които се изискват за получаване на достъп до техните пазари. Такава информация може да включва определяне на потребностите от капацитет и предложения за задоволяване на тези потребности.
 Член 50
 Сътрудничество в рамките на международни органи
 Страните се договарят да си сътрудничат в рамките на международни органи по стандартизация, включително посредством улесняване на участието на представители на държавите от КАРИФОРУМ в заседанията и работата на такива органи.
 Член 51
 Сътрудничество
 1. Страните признават значението на сътрудничеството в областта на техническите регламенти, стандартите и оценяването на съответствието с оглед постигане на целите на настоящото споразумение.
 2. Съобразно разпоредбите на член 7, страните се договарят да си сътрудничат, в т.ч. чрез улесняване на оказването на подкрепа, в следните области:
 a)
 установяване на подходящи механизми за обмен на експертен опит, включително подходящо обучение, предназначено да гарантира достатъчна и трайна техническа компетентност на съответните органи по стандартизация, метрология, акредитация, надзор на пазара и оценяване на съответствието, по-специално тези в региона на КАРИФОРУМ;
 б)
 развиване на експертни центрове в рамките на КАРИФОРУМ за оценяване на стоки с оглед получаване на достъп за тези стоки на пазара на ЕО;
 в)
 развиване на капацитета на предприятията, по-специално на предприятията от региона на КАРИФОРУМ, за да могат същите да отговарят на нормативните и пазарни изисквания;
 г)
 разработване и приемане на хармонизирани технически регламенти, стандарти и процедури за оценяване на съответствието въз основа на съответни международни стандарти.
 ГЛАВА 7
 Санитарни и фитосанитарни мерки
 Член 52
 Многостранни задължения
 Страните потвърждават ангажимента си да спазват правата и задълженията, предвидени в Споразумението на СТО за санитарните и фитосанитарните мерки (наричано по-долу „споразумението на СТО за СФМ“). Също така страните отново потвърждават своите права и задължения съгласно Международната конвенция за растителна защита (МКРЗ), CODEX Alimentarius (Кодекса за храните) и Световната организация по здравеопазване


text:
на животните (СОЗЖ).
 Член 53
 Цели
 Целите на настоящата глава са:
 a)
 улесняване на търговията между страните, като същевременно се повишава способността на страните да опазват здравето на растенията и животните и общественото здраве;
 б)
 подобряване на капацитета на страните да разпознават, предотвратяват и свеждат до минимум неволни нарушения или пречки пред търговията между страните в резултат на мерки, необходими за опазване на здравето на растенията и животните и общественото здраве в страните;
 в)
 оказване на съдействие на държавите от КАРИФОРУМ при установяването на хармонизирани вътрешнорегионални санитарни и фитосанитарни (наричани по-долу „СФС“) мерки и с оглед улесняване на признаването на такива мерки за равностойни на съществуващите в ЕО като страна по споразумението;
 г)
 оказване на съдействие на държавите от КАРИФОРУМ в гарантирането на съблюдаване на прилаганите в ЕО като страна по споразумението за СФМ.
 Член 54
 Обхват и определения
 1. Разпоредбите на настоящата глава се прилагат за СФС мерките, определени в споразумението на СТО за СФМ, доколкото същите засягат търговията между страните.
 2. За целите на настоящата глава се прилагат определенията, използвани в споразумението на СТО за СФМ.
 Член 55
 Компетентни органи
 1. Страните се договарят в началото на временното прилагане на настоящото споразумение да определят компетентни органи за прилагането на мерките по настоящата глава. Страните взаимно се информират своевременно за всички съществени промени в структурата, естеството, организацията и разпределението на правомощия между техните компетентни органи.
 2. Страните се договарят да осъществяват обмена на информация относно прилагането на мерките по настоящата глава чрез регионален орган, в който е осигурено максимално възможно представителство на компетентните органи.
 Член 56
 Регионално сътрудничество и интеграция
 1. Страните изразяват съгласие, че сътрудничеството между националните и регионалните органи, които са компетентни по СФС въпросите, включително компетентните органи, е важно за улесняване както на вътрешнорегионалната търговия, така и на търговията между страните, а също така и за цялостния процес на регионална интеграция в рамките на КАРИФОРУМ.
 2. В тази връзка страните изразяват съгласие относно значението на установяването на хармонизирани СФС мерки както в ЕО като страна по споразумението, така и между държавите от КАРИФОРУМ, и се задължават да си сътрудничат в тази насока. Също така страните се договарят да се консултират помежду си с оглед на постигане на двустранни договорености относно признаването на равностойността на определените СФС мерки.
 3. При отсъствие на хармонизирани СФС мерки или признаване на равностойността на такива, страните се договарят да провеждат консултации относно начините за улесняване на търговията и за намаляване на ненужните административни изисквания.
 Член 57
 Прозрачност
 Страните потвърждават ангажимента си да прилагат разпоредбите за прозрачност, предвидени в приложение Б към споразумението на СТО за СФМ. Освен това, страните се стремят взаимно да се информират на ранен етап за предложения за изменение или въвеждане на СФС правила и мерки, които са от особено значение за търговията между страните.
 Член 58
 Обмен на информация и консултации
 1. Страните се договарят да подобрят своята комуникация и обмен на информация по въпроси, попадащи в приложното поле на настоящата глава, които могат да засягат търговията между страните.
 2. При възникване на конкретен СФС проблем, който


text:
може да засегне търговията между страните, компетентните органи на страните възможно най-рано взаимно се информират и консултират с оглед постигане на взаимно приемливо решение.
 Член 59
 Сътрудничество
 1. Страните признават значението на сътрудничеството по отношение на санитарните и фитосанитарните мерки с оглед на постигането на целите на настоящото споразумение.
 2. Съобразно разпоредбите на член 7, страните се договарят да си сътрудничат, в това число чрез улесняване на оказването на подкрепа, в следните области:
 a)
 засилване на регионалната интеграция и усъвършенстване на мониторинга, прилагането и изпълнението на СФС мерките съобразно член 56, включително обучение и информационни мероприятия за служители в регулаторни органи. За постигане на тези цели може да се насърчава партньорството между публичния и частния сектор;
 б)
 установяване на подходящи механизми за обмен на експертен опит, с цел разглеждане на въпроси, свързани със здравето на растенията и животните и общественото здраве, както и за осъществяване на обучение и информационни мероприятия за служители в регулаторни органи;
 в)
 развиване на капацитета на предприятията, по-специално на предприятията от региона на КАРИФОРУМ, за да могат същите да отговарят на нормативните и пазарни изисквания;
 г)
 сътрудничество в рамките на международните органи, посочени в член 52, в това число улесняване на участието на представители на държавите от КАРИФОРУМ в заседанията на тези органи.
 ДЯЛ II
 ИНВЕСТИЦИИ, ТЪРГОВИЯ С УСЛУГИ И ЕЛЕКТРОННА ТЪРГОВИЯ
 ГЛАВА 1
 Общи разпоредби
 Член 60
 Цел, приложно поле и обхват
 1. С настоящото споразумение страните и държавите от КАРИФОРУМ, подписали настоящото споразумение, като потвърждават отново ангажиментите си по Споразумението за СТО и с цел улесняване на регионалната интеграция и устойчивото развитие на държавите от КАРИФОРУМ, подписали настоящото споразумение, и тяхната плавна и постепенна интеграция в световната икономика, създават необходимите механизми за постепенна, реципрочна и асиметрична либерализация на инвестициите и търговията с услуги и за сътрудничество в областта на електронната търговия.
 2. Никоя от разпоредбите на настоящия дял не се тълкува като налагаща изискване за приватизация на публичните предприятия или като налагаща каквито и да е задължения по отношение на държавните поръчки.
 3. Разпоредбите на настоящия дял на се прилагат за субсидии, отпуснати от страните или от държавите от КАРИФОРУМ, подписали настоящото споразумение.
 4. В съответствие с разпоредбите на настоящия дял, страните и държавите от КАРИФОРУМ, подписали настоящото споразумение, си запазват правото да регулират и да въвеждат нови правила за постигане на легитимни цели на обществените политики.
 5. Настоящият дял не се прилага към мерки, засягащи физическите лица, търсещи достъп до пазара на труда на ЕО като страна по споразумението или на държавите от КАРИФОРУМ, подписали настоящото споразумение, нито пък се прилага към мерките, засягащи гражданство, пребиваване и трудова заетост с безсрочен характер.
 Никоя от разпоредбите на настоящия дял не възпрепятства страните или държавите от КАРИФОРУМ, подписали настоящото споразумение, в прилагането на мерки за регулиране на влизането или временното пребиваване на физически лица на тяхна територия, в това число и мерките, необходими за опазване на целостта на техните граници и за гарантиране на нормалното придвижване през тях на физически лица, при условие че подобни мерки не се прилагат по такъв начин, че да премахват


text:
или намаляват ползите за която и да е от страните, съобразно условията на конкретно задължение.
 Член 61
 Определения
 За целите на настоящия дял:
 а)
 „мярка“ означава всяка мярка, приета от страните или от държавите от КАРИФОРУМ, подписали настоящото споразумение, независимо дали под формата на закон, подзаконов акт, разпоредба, процедура, решение, административно действие или под каквато и да било друга форма;
 б)
 „мерки, приети или запазени от страните или от държавите от КАРИФОРУМ, подписали настоящото споразумение“ означава мерки, приети от:
 i)
 органи на централната власт, регионални или местни органи на управление и власти; както и
 ii)
 неправителствени организации, изпълняващи правомощия, възложени им от органи на централната власт, регионални или местни органи на управление и власти;
 в)
 „физическо лице от ЕО като страна по споразумението“ или „физическо лице от държавите от КАРИФОРУМ, подписали настоящото споразумение“ означава гражданин на една от държавите-членки на Европейския съюз или на държавите от КАРИФОРУМ, подписали настоящото споразумение, съгласно съответните им законодателства;
 г)
 „юридическо лице“ означава всяко правно образувание, надлежно учредено или организирано по друг начин съгласно приложимото законодателство, с цел печалба или с друга цел, частна или държавна собственост, в това число всяко дружество, дружество за попечителство, съдружие, съвместно предприятие, еднолично предприятие или сдружение;
 д)
 „юридическо лице на страна“ означава юридическо лице от ЕО като страна по споразумението или от държава от КАРИФОРУМ, подписала настоящото споразумение, регистрирано според законите съответно на държава-членка на Европейския съюз или на държава от КАРИФОРУМ, подписала настоящото споразумение, и чието седалище, централно управление или основно място на стопанска дейност е съответно на територията, на която се прилага Договорът за създаване на Европейската общност или на територията на държава от КАРИФОРУМ, подписала настоящото споразумение;
 Ако само седалището или централното управление на юридическото лице се намира съответно на територията, на която се прилага Договорът за създаване на Европейската общност, или на територията на държавите от КАРИФОРУМ, подписали настоящото споразумение, то не се разглежда като юридическо лице от ЕО като страна по споразумението или от държава от КАРИФОРУМ, подписала настоящото споразумение, освен ако не развива самостоятелна стопанска дейност (5) на територията, на която се прилага Договорът за създаване на Европейската общност или, съответно, на територията на една от държавите от КАРИФОРУМ, подписали настоящото споразумение;
 Независимо от разпоредбите на предходната алинея, дружествата за корабоплаване, установени извън ЕО като страна по споразумението или извън държавите от КАРИФОРУМ, които са под контрола на граждани съответно на държава-членка на Европейския съюз или на държава от КАРИФОРУМ, подписала настоящото споразумение, също се ползват от разпоредбите на настоящото споразумение, ако плавателните им съдове са регистрирани във въпросната държава-членка на Европейския съюз или държава от КАРИФОРУМ, подписала настоящото споразумение, в съответствие с нейното законодателство и плават под флага на държава-членка на ЕС или на държава от КАРИФОРУМ, подписала настоящото споразумение;
 е)
 „споразумение за икономическа интеграция“ означава споразумение, което съществено либерализира търговията с услуги и инвестициите съобразно правилата на СТО.
 Член 62
 По-нататъшна либерализация
 В изпълнение на целите на настоящия дял, страните се задължават да започнат допълнителни преговори относно инвестициите и търговията с услуги не по-късно от пет години след датата на влизане


text:
в сила на настоящото споразумение с цел развиване на общите ангажименти, поети по настоящия дял.
 Член 63
 Прилагане спрямо Общността на Бахамите и Република Хаити
 С оглед на включването в приложение IV на ангажиментите, поети от Общността на Бахамите и Република Хаити, които са съвместими със съответните изисквания по Общото споразумение по търговията с услуги (наричано по-долу „ГАТС“), страните и държавите от КАРИФОРУМ, подписали настоящото споразумение, внасят изменения в това приложение с решение на Комитета по търговия и развитие КАРИФОРУМ—ЕО не по-късно от шест месеца след подписването на настоящото споразумение. До приемането на такова решение преференциалното третиране, предоставено от ЕО като страна по споразумението съгласно настоящия дял, не се прилага за Общността на Бахамите и Република Хаити.
 Член 64
 Регионална интеграция в рамките на КАРИФОРУМ
 1. Страните признават, че икономическата интеграция между държавите от КАРИФОРУМ посредством постепенно премахване на оставащите бариери и осигуряване на подходяща регулаторна рамка за търговията с услуги и инвестициите, ще допринесе за задълбочаването на процеса на регионална интеграция помежду им и за постигането на целите на настоящото споразумение.
 2. Страните също така признават, че принципите, определени в глава 5 от настоящия дял с цел насърчаване на постепенната либерализация на инвестициите и на търговията с услуги между страните, осигуряват подходяща рамка за по-нататъшната либерализация на инвестициите и търговията с услуги между държавите от КАРИФОРУМ в контекста на регионалната интеграция помежду им.
 ГЛАВА 2
 Търговско присъствие
 Член 65
 Определения
 За целите на настоящата глава:
 а)
 „търговско присъствие“ означава всеки вид стопански или професионална единица, учредена чрез:
 i)
 учредяване, придобиване или поддържане на юридическо лице (6), или
 ii)
 създаване или поддържане на клон или представителство на територията на ЕО като страна по споразумението или на държавите от КАРИФОРУМ, подписали настоящото споразумение, за целите на развиване на стопанска дейност;
 б)
 „инвеститор“ означава всяко физическо или юридическо лице, което извършва стопанска дейност чрез установяване на търговско присъствие;
 в)
 „инвеститор от страна“ означава физическо или юридическо лице от ЕО като страна по споразумението или от държава от КАРИФОРУМ, подписала настоящото споразумение, което извършва стопанска дейност като осигурява търговско присъствие;
 г)
 понятието „стопанска дейност“ не включва дейности, извършвани в изпълнение на държавна власт, т.е. дейност, която не се извършва нито на търговска основа, нито в конкуренция с един или няколко икономически оператора;
 д)
 „дъщерно дружество“ на юридическо лице означава юридическо лице, ефективно контролирано от друго юридическо лице (7);
 е)
 „клон“ на юридическо лице означава място на стопанска дейност без правосубектност, което изглежда дълготрайно установено, като например разширение на дружеството-майка, има собствено управление и е материално обезпечено да води преговори с трети лица, така че последните, независимо че знаят, че при необходимост се установява юридическа връзка с дружеството-майка, чиято централа е в чужбина, не се налага да работят директно с това дружество-майка, а могат да водят преговори на мястото на стопанска дейност, което представлява разширението.
 Член 66
 Обхват
 Настоящата глава се прилага към мерките, приети от страните или от държавите от КАРИФОРУМ, подписали настоящото споразумение, които засягат търговското присъствие (8) при всички стопански дейности, с изключение на:
 а)
 добив, производство и преработка на ядрени


text:
материали;
 б)
 производство на или търговия с оръжия, боеприпаси и военно оборудване;
 в)
 аудиовизуални услуги;
 г)
 национален морски каботаж (9), както и
 д)
 услугите в сферата на националния и международен въздушен транспорт, редовни или извънредни, както и услуги, пряко свързани с упражняването на търговски права, различни от:
 i)
 услуги по ремонт и поддръжка на летателни апарати, по време на които апаратите са извадени от употреба;
 ii)
 продажба и маркетинг на услуги, свързани с въздушния транспорт;
 iii)
 услуги, свързани с компютърните системи за резервация (CRS);
 iv)
 други спомагателни услуги, които улесняват дейността на въздушните превозвачи, като например услуги по наземно обслужване, даване под наем на летателни апарати с екипаж, както и услуги по управление на летища.
 Член 67
 Достъп до пазара
 1. Що се отнася до достъпа до пазара посредством установяване на търговско присъствие, ЕО като страна по споразумението и държавите от КАРИФОРУМ, подписали настоящото споразумение, предоставят на търговските присъствия и инвеститорите от другата страна не по-малко благоприятно третиране от предвиденото съгласно специфичните задължения, посочени в приложение IV.
 2. В секторите, в които са поети задължения по отношение на достъпа до пазара, мерките, които ЕО като страна по споразумението и държавите от КАРИФОРУМ, подписали настоящото споразумение не поддържат или приемат нито на цялата си територия, нито на част от нея, освен ако е посочено друго в приложение IV, са определени като:
 а)
 ограничения по отношение на броя на търговските присъствия, независимо дали под формата на количествени квоти, монополи, изключителни права или други изисквания по отношение на търговското присъствие, като например изискване за тестове за икономическа необходимост;
 б)
 ограничения по отношение на общата стойност на сделките или активите, под формата на количествени квоти или изискване за тест за икономическа необходимост;
 в)
 ограничения по отношение на общия брой операции или на общото количество на произведените услуги, изразено като определени количествени единици под формата на квоти или изискване за тест за икономическа необходимост (10);
 г)
 ограничения по отношение на участието на чужд капитал от гледна точка на ограничение на максималния размер на чуждестранно капиталово участие или общата стойност на отделните или съвкупни чуждестранни инвестиции, както и
 д)
 мерки, които ограничават или изискват установяването на специфични видове търговско присъствие (дъщерно дружество, клон, представителство) (11) или на съвместни предприятия, посредством които даден инвеститор от другата страна може да упражнява стопанска дейност.
 Член 68
 Национално третиране
 1. В секторите, за които в приложение IV са вписани задължения по отношение на достъпа до пазара и, съобразно определените в същото приложение условия и квалификации, за всички мерки, които засягат търговското присъствие, ЕО като страна по споразумението и държавите от КАРИФОРУМ, подписали настоящото споразумение, предоставят на търговските присъствия и на инвеститорите от другата страна третиране, което е не по-малко благоприятно от предоставеното на техните собствени търговски присъствия и инвеститори.
 2. ЕО като страна по споразумението и държавите от КАРИФОРУМ, подписали настоящото споразумение, могат да изпълнят изискването на параграф 1, като предоставят на присъствията и на инвеститорите от другата страна третиране, което е формално еднакво или формално различно от предоставеното на собствените им подобни търговски присъствия и инвеститори.
 3. Формално еднаквото


text:
или формално различно третиране се счита за по-малко благоприятно, ако променя условията на конкуренция в полза на търговски присъствия и инвеститори от ЕО като страна по споразумението или от държавите от КАРИФОРУМ, подписали настоящото споразумение, в сравнение с подобни търговски присъствия и инвеститори от другата страна.
 4. Специфичните задължения, поети по настоящия член, не могат да се тълкуват по начин, който да изисква ЕО като страна по споразумението или държавите от КАРИФОРУМ, подписали настоящото споразумение, да компенсират присъщи конкурентни недостатъци, произтичащи от чуждестранния характер на съответните търговски присъствия и инвеститори.
 Член 69
 Списък на задълженията
 Секторите, либерализирани от ЕО като страна по споразумението и от държавите от КАРИФОРУМ, подписали настоящото споразумение, съгласно настоящата глава и ограниченията под формата на резерви по отношение на достъпа до пазара и националното третиране, приложими към търговските присъствия и инвеститорите от другата страна в тези сектори са изброени в списъци на задълженията, включени в приложение IV.
 Член 70
 Третиране „най-облагодетелствана нация“
 1. По отношение на всички мерки, засягащи търговското присъствие, обхванати от настоящата глава:
 а)
 ЕО като страна по споразумението предоставя на търговските присъствия и инвеститори от държавите от КАРИФОРУМ, подписали настоящото споразумение, третиране, не по-малко благоприятно от най-благоприятното такова, приложимо за подобни търговски присъствия и инвеститори от която и да е трета държава, с които тя сключи споразумение за икономическа интеграция след подписването на настоящото споразумение;
 б)
 държавите от КАРИФОРУМ, подписали настоящото споразумение, предоставят на търговските присъствия и инвеститори от ЕО като страна по споразумението третиране, не по-малко благоприятно от най-благоприятното такова, приложимо за подобни търговски присъствия и инвеститори от която и да е значителна търговска и икономическа сила, с която те сключат споразумение за икономическа интеграция след подписването на настоящото споразумение;
 2. Когато страна или държава от КАРИФОРУМ, подписала настоящото споразумение, сключи регионално споразумение за икономическа интеграция, създаващо вътрешен пазар или изискващо от страните по него значително сближаване на техните законодателства с оглед на премахването на недискриминиращите пречки пред търговското присъствие и пред търговията с услуги, третирането, което те предоставят на търговските присъствия и инвеститори от трети държави в секторите, обхванати от вътрешния пазар или от значителното сближаване на законодателствата, не попада в обхвата на параграф 1 (12).
 3. Задълженията, определени в параграф 1, не се прилагат за третиране, предоставено съгласно:
 а)
 мерки, предвиждащи признаване на квалификации, лицензи или мерки от съображения в съответствие с член VII от ГАТС или приложението към него относно финансовите услуги,
 б)
 международно споразумение или режим, свързани изцяло или предимно с данъчното облагане, или
 в)
 мерки, за които се прилага изключение от НОН третиране, изброено в списъците в съответствие с член II, алинея 2 от ГАТС.
 4. За целите на настоящата разпоредба „значителна търговска и икономическа сила“ означава всяка развита държава, или всяка държава, представляваща дял от повече от един (1) процент в световния износ на стоки през годината, предшестваща влизането в сила на споразумението за икономическа интеграция, посочено в параграф 1, или всяка група държави, действащи самостоятелно, колективно или посредством споразумение за икономическа интеграция, които колективно представляват дял от повече от едно цяло и пет (1,5) процента


text:
в световния износ на стоки през годината, предшестваща влизането в сила на споразумението за икономическа интеграция, посочено в параграф 1 (13).
 5. Когато някоя от държавите от КАРИФОРУМ, подписали настоящото споразумение стане страна по споразумение за икономическа интеграция с трета страна, посочена в параграф 1, буква б), и това споразумение предвижда по-благоприятно третиране за тази трета страна, от предоставеното от държавата от КАРИФОРУМ, подписала настоящото споразумение, на ЕО като страна по настоящото споразумението съгласно настоящото споразумение, страните започват консултации. Страните могат да решат дали въпросната държава от КАРИФОРУМ, подписала настоящото споразумение, може да откаже на ЕО като страна по споразумението по-благоприятното третиране, предвидено в споразумението за икономическа интеграция. Съвместният съвет КАРИФОРУМ—ЕО може да приеме всички необходими мерки за адаптиране на разпоредбите на настоящото споразумение.
 Член 71
 Други споразумения
 Никоя от разпоредбите на настоящото споразумение не се тълкува по начин, който да накърнява правото на инвеститорите от страните да се ползват от по-благоприятни условия, предоставени им с което и да е действащо или бъдещо международно споразумение относно инвестиции, по което дадена държава-членка на Европейския съюз и държава от КАРИФОРУМ, подписала настоящото споразумение, са страни.
 Член 72
 Поведение на инвеститорите
 ЕО като страна по споразумението и държавите от КАРИФОРУМ, подписали настоящото споразумение, осъществяват сътрудничество и предприемат, в рамките на съответните си територии, inter alia посредством национално законодателство с общо приложение, мерките, които биха могли да се окажат необходими, за да се гарантира, че:
 а)
 На инвеститорите се забранява и те носят отговорност за предлагането, обещаването или предоставянето на всякакви неоправдани парични или други облаги, пряко или чрез посредници, на длъжностни лица, на членове на техните семейства, на техни бизнес съдружници, или на което и да е друго лице, намиращо се в близки отношения с длъжностното лице, в полза на самото лице или на трето лице, с цел длъжностното лице или третото лице да извърши или да се въздържи от действие във връзка с изпълнението на служебните си задължения, или с цел получаване на облага във връзка с предложена инвестиция или лицензи, разрешителни, договори и други права във връзка с определена инвестиция.
 б)
 Инвеститорите действат в съответствие с основните трудови стандарти,в съответствие с изискванията на Декларацията на Международната организация на труда (МОТ) от 1998 г. за основните принципи и права при работа, по която ЕО като страна по споразумението и държавите от КАРИФОРУМ, подписали настоящото споразумение, са страни (14).
 в)
 Инвеститорите не управляват и не упражняват инвестиционната си дейност по начин, който да заобикаля международните екологични и трудови задължения, произтичащи от споразумения, по които са страни ЕО като страна по споразумението и държавите от КАРИФОРУМ, подписали настоящото споразумение.
 г)
 Когато е целесъобразно, инвеститорите създават и поддържат механизми за връзка с местните общности, най-вече по проекти, предполагащи дейности, базирани на екстензивна експлоатация на природните ресурси, доколкото по този начин не се унищожават или намаляват ползите, полагащи се на другата страна съгласно определено специфично задължение.
 Член 73
 Запазване на стандартите
 ЕО като страна по споразумението и държавите от КАРИФОРУМ, подписали настоящото споразумение, се стремят да гарантират, че преките чуждестранни инвестиции не се насърчават посредством занижаване


text:
на изискванията на националните законодателство и стандарти в областта на околната среда, здравеопазването и безопасността на работното място, нито посредством отслабването на основни трудови стандарти или закони целящи опазването и насърчаването на културното разнообразие.
 Член 74
 Преразглеждане
 С оглед на постепенното либерализиране на инвестициите, страните преразглеждат правната рамка по отношение на инвестициите, инвестиционната среда и инвестиционните потоци между тях, в съответствие с поетите от тях ангажименти в международни споразумения, не по-късно от три години след влизането в сила на настоящото споразумение и на редовни интервали след това.
 ГЛАВА 3
 Трансгранично предоставяне на услуги
 Член 75
 Обхват и определения
 1. Настоящата глава се прилага за мерките, приети от страните или от държавите от КАРИФОРУМ, подписали настоящото споразумение, които засягат трансграничното предлагане на всички видове услуги, с изключение на:
 а)
 аудиовизуални услуги;
 б)
 национален морски каботаж (15), както и
 в)
 услугите по национален и международен въздушен транспорт, независимо дали редовни или извънредни, както и услуги, пряко свързани с упражняването на търговски права, различни от:
 i)
 услуги по ремонт и поддръжка на летателни апарати, по време на които апаратите са извадени от употреба;
 ii)
 продажба и маркетинг на услуги, свързани с въздушния транспорт;
 iii)
 услуги, свързани с компютърните системи за резервация (CRS); както и
 iv)
 други спомагателни услуги, които улесняват дейността на въздушните превозвачи, като например услуги по наземно обслужване, даване под наем на летателни апарати с екипаж, както и услуги по управление на летища.
 2. За целите на настоящата глава:
 а)
 трансграничното предоставяне на услуги се определя като предоставяне на услуги:
 i)
 от територията на една от страните към територията на другата (начин 1);
 ii)
 на територията на една от страните към потребител на услугата от другата (начин 2);
 б)
 „услуги“ включва всяка услуга във всеки сектор, освен услугите, предоставяни в процеса на упражняване на държавна власт;
 в)
 „услуга, предоставена при упражняване на държавна власт“ означава всяка услуга, която нито се предоставя на търговска основа, нито в конкуренция с един или повече доставчици на услуги;
 г)
 „доставчик на услуга“ означава всяко физическо или юридическо лице, което предоставя или цели предоставянето на услуга;
 д)
 „доставчик на услуга от страна“ означава физическо или юридическо лице от ЕО като страна по споразумението или от държава от КАРИФОРУМ, подписала настоящото споразумение, което предоставя или цели предоставянето на услуга;
 е)
 „предоставяне на услуга“ включва производството, дистрибуцията, предлагането на пазара, продажбата и доставката на услуга.
 Член 76
 Достъп до пазара
 1. Що се отнася до достъпа до пазара за трансграничното предоставяне на услуги, ЕО като страна по споразумението и държавите от КАРИФОРУМ, подписали настоящото споразумение, предоставят на услугите и на доставчиците на услуги от другата страна не по-малко благоприятно третиране от предвиденото съгласно специфичните задължения, посочени в приложение IV.
 2. В секторите, в които са поети задължения по отношение на достъпа до пазара, мерките, които ЕО като страна по споразумението и държавите от КАРИФОРУМ, подписали настоящото споразумение, не следва да поддържат или приемат, нито на част от, нито на цялата си територия, освен ако е посочено друго в приложение IV, се определят като:
 а)
 ограничения по отношение на


text:
броя на доставчиците на услуги, независимо дали под формата на количествени квоти, монополи, изключителни доставчици на услуги или на изискване за тест за икономическа необходимост;
 б)
 ограничения по отношение на общата стойност на сделките с услуги или активи под формата на количествени квоти или изискване за тест за икономическа необходимост;
 в)
 ограничения по отношение на общия брой операции в областта на услугите или на общото количество на произведените услуги, изразени като определени количествени единици под формата на квоти или изискване за тест за икономическа необходимост.
 Член 77
 Национално третиране
 1. В секторите, за които в приложение IV са вписани задължения по отношение на достъпа до пазара и, съобразно определените в същото приложение условия и квалификации, за всички мерки, които засягат трансграничното предоставяне на услуги, ЕО като страна по споразумението и държавите от КАРИФОРУМ, подписали настоящото споразумение, предоставят на услугите и доставчиците на услуги от другата страна третиране, което е не по-малко благоприятно от предоставеното на собствените им подобни услуги и доставчици на услуги.
 2. ЕО като страна по споразумението и държавите от КАРИФОРУМ, подписали настоящото споразумение, могат да изпълнят изискването на параграф 1, като предоставят на услугите и на доставчиците на услуги от другата страна третиране, което е формално еднакво или формално различно от предоставеното на собствените им подобни услуги и доставчици на услуги.
 3. Формално еднаквото или формално различно третиране се счита за по-малко благоприятно, ако променя условията на конкуренция в полза на услуги или доставчици на услуги от ЕО като страна по споразумението или от държавите от КАРИФОРУМ, подписали настоящото споразумение, в сравнение с подобни услуги и доставчици на услуги от другата страна.
 4. Специфичните задължения, поети по настоящия член, не могат да се тълкуват по начин, който да изисква ЕО като страна по споразумението или държавите от КАРИФОРУМ, подписали настоящото споразумение, да компенсират присъщи конкурентни недостатъци, произтичащи от чуждестранния характер на съответните услуги или доставчици на услуги.
 Член 78
 Списък на задълженията
 Секторите, либерализирани от ЕО като страна по споразумението и от държавите от КАРИФОРУМ, подписали настоящото споразумение, съгласно настоящата глава и ограниченията под формата на резерви по отношение на достъпа до пазара и националното третиране, приложими към услугите и доставчиците на услуги от другата страна в тези сектори са изброени в списъци на задълженията, включени в приложение IV.
 Член 79
 Третиране „най-облагодетелствана нация“
 1. По отношение на всички мерки, засягащи трансграничното предоставяне на услуги, обхванати от настоящата глава:
 а)
 ЕО като страна по споразумението предоставя на услугите и на доставчиците на услуги от държавите от КАРИФОРУМ, подписали настоящото споразумение третиране, не по-малко благоприятно от най-благоприятното такова, приложимо за подобни услуги и доставчици на услуги от която и да е трета държава, с които тя сключи споразумение за икономическа интеграция след подписването на настоящото споразумение;
 б)
 държавите от КАРИФОРУМ, подписали настоящото споразумение, предоставят на услугите и на доставчиците на услуги от ЕО като страна по споразумението третиране, не по-малко благоприятно от най-благоприятното такова, приложимо за подобни услуги и доставчици на услуги от която и да е значителна търговска и икономическа сила, с която те сключат споразумение за


text:
икономическа интеграция след подписването на настоящото споразумение.
 2. Когато страна или държава от КАРИФОРУМ, подписала настоящото споразумение, сключи регионално споразумение за икономическа интеграция, създаващо вътрешен пазар или изискващо от страните значително сближаване на техните законодателства с оглед на премахването на недискриминиращите пречки пред търговията с услуги, третирането, което те предоставят на услугите и доставчиците на услуги от трети държави в секторите, обхванати от вътрешния пазар или от значителното сближаване на законодателствата, не попада в обхвата на параграф 1 (16).
 3. Задълженията, определени в параграф 1, не се прилагат за третиране, предоставено съгласно:
 а)
 мерки, предвиждащи признаване на квалификации, лицензи или мерки от съображения за предпазливост в съответствие с член VII от ГАТС или приложението към него относно финансовите услуги,
 б)
 международно споразумение или режим, свързани изцяло или предимно с данъчното облагане, или
 в)
 мерки, за които се прилага изключение от НОН третиране, изброено в списъците в съответствие с член II, алинея 2 от ГАТС.
 4. За целите на настоящата разпоредба „значителна търговска и икономическа сила“ означава всяка развита държава, или всяка държава, представляваща дял от повече от един (1) процент в световния износ на стоки през годината, предшестваща влизането в сила на споразумението за икономическа интеграция, посочено в параграф 1, или всяка група държави, действащи самостоятелно, колективно или посредством споразумение за икономическа интеграция, които колективно представляват дял от повече от едно цяло и пет (1,5) процента в световния износ на стоки през годината, предшестваща влизането в сила на споразумението за икономическа интеграция, посочено в параграф 1 (17).
 5. Когато някоя от държавите от КАРИФОРУМ, подписали настоящото споразумение стане страна по споразумение за икономическа интеграция с трета страна, посочена в параграф 1, буква б), и това споразумение предвижда по-благоприятно третиране за тази трета страна от предоставеното от държавата от КАРИФОРУМ, подписала настоящото споразумение, на ЕО като страна по настоящото споразумението съгласно настоящото споразумение, страните започват консултации. Страните могат да решат дали въпросната държава от КАРИФОРУМ, подписала настоящото споразумение, може да откаже на ЕО като страна по споразумението по-благоприятното третиране, предвидено в споразумението за икономическа интеграция. Съвместният съвет КАРИФОРУМ—ЕО може да приеме всички необходими мерки за адаптиране на разпоредбите на настоящото споразумение.
 ГЛАВА 4
 Временно присъствие на физически лица със стопанска цел
 Член 80
 Обхват и определения
 1. Настоящата глава се прилага за мерки, приети от страните или от държавите от КАРИФОРУМ, подписали настоящото споразумение, във връзка с влизането и временното пребиваване на тяхна територия на ключов персонал, дипломирани стажанти, търговци на бизнес услуги, доставчици на услуги по договор, независими специалисти и бизнес посетители с краткотраен престой, в съответствие с член 60, параграф 5.
 2. За целите на настоящата глава:
 а)
 „Ключов персонал“ означава физически лица, заети в рамките на юридическо лице от ЕО като страна по споразумението или от държавите от КАРИФОРУМ, подписали настоящото споразумение, различно от организация с нестопанска цел, натоварени с установяването или с ефективния контрол, управление и дейност на търговско присъствие.
 Понятието за „ключов персонал“ обхваща „бизнес посетители“, натоварени с установяването на търговско присъствие, и „вътрешнокорпоративни трансфери на служители“.
 —
 „Бизнес посетители“ означава физически лица, работещи на ръководна


text:
длъжност, натоварени с установяването на търговско присъствие. Те не влизат пряко в стопански отношения с широката общественост и не получават възнаграждение от източник, намиращ се съответно в ЕО като страна по споразумението или приемната държава от КАРИФОРУМ, подписала настоящото споразумение.
 —
 „Вътрешнокорпоративен трансфер“ означава физически лица от ЕО като страна по споразумението или от държавите от КАРИФОРУМ, подписали настоящото споразумение, които са наети от юридическо лице или са били съдружници в него най-малко от една година и които са временно изпратени в търговско присъствие на територията на другата страна. Въпросното физическо лице трябва да принадлежи на някоя от следните категории:
 1)
 Ръководители:
 лица, работещи на ръководна длъжност в рамките на юридическо лице, които основно ръководят управлението на търговското присъствие, като са контролирани или направлявани от съвет на директорите или от акционерите/съдружниците в дружеството или техен равностоен орган, включително:
 i)
 управляващи търговското присъствие или негов отдел или подразделение;
 ii)
 ръководещи и контролиращи работата на други служители с надзорни, професионални или ръководни функции;
 iii)
 имащи право лично да назначават и освобождават служители или да дават препоръки за назначаването, освобождаването или други кадрови въпроси.
 2)
 Специалисти:
 лица, работещи в рамките на юридическо лице, които притежават специални познания, важни за производството, оборудването за научно-изследователски дейности, техниките или управлението на търговското присъствие. Оценката на такива познания може да отразява, освен специфичните познания за търговското присъствие, и притежаването от лицето на високо ниво на квалификация за вида работа или търговия, изискваща специфични технически познания, включително принадлежност към регулирана професия.
 б)
 „Дипломирани стажанти“ означава физически лица от ЕО като страна по споразумението или от държавите от КАРИФОРУМ, подписали настоящото споразумение, които са наети от юридическо лице от ЕО като страна по споразумението или от държава от КАРИФОРУМ, подписала настоящото споразумение, най-малко от една година, притежават диплома за завършено висше образование и са временно изпратени в търговско присъствие или в дружеството-майка на юридическото лице на територията на другата страна, за целите на професионалното им развитие или за да бъдат обучени в определени бизнес практики и методи (18).
 в)
 „Търговци на бизнес услуги“ означава физически лица от ЕО като страна по споразумението или от държавите от КАРИФОРУМ, подписали настоящото споразумение, които представляват доставчик на услуги от ЕО като страна по споразумението или от държава от КАРИФОРУМ, подписала настоящото споразумение, които желаят временно пребиваване на територията на другата страна с цел договаряне на продажбата на услуги или подписване на договорености с цел продажба на услуги от името на този доставчик. Те не извършват директни продажби за широката общественост и не получават възнаграждение от източник, намиращ се съответно в ЕО като страна по споразумението или приемната държава от КАРИФОРУМ, подписала настоящото споразумение.
 г)
 „Доставчици на услуги по договор“ означава физически лица от ЕО като страна по споразумението или от държавите от КАРИФОРУМ, подписали настоящото споразумение, наети от юридическо лице от ЕО като страна по споразумението или от държава от КАРИФОРУМ, подписала настоящото споразумение, което не разполага с търговско присъствие на територията на другата страна и което е сключило договор bona fide (който не е сключен с посредничеството на агенция по смисъла


text:
на CPC 872) за предоставяне на услуги, чийто краен потребител се намира на територията на другата страна, което налага временното присъствие на неговите служители в съответната страна с цел изпълнение на договора за услуга.
 д)
 „Независими специалисти“ означава физически лица от ЕО като страна по споразумението или от държавите от КАРИФОРУМ, подписали настоящото споразумение, занимаващи се с предлагането на услуга и установени като самонаети лица на територията на ЕО като страна по споразумението или съответната държава от КАРИФОРУМ, подписала настоящото споразумение, които не разполагат с търговско присъствие на територията на другата страна и които са сключили договор bona fide (сключен по начин, различен от този чрез посредничеството на агенция по смисъла на CPC 872) за предоставяне на услуги, чийто краен потребител се намира на територията на другата страна, което налага тяхното временно присъствие в съответната страна с цел изпълнение на договора за предоставяне на услуги (19).
 е)
 „Квалификации“ означава дипломи, сертификати и други доказателства (за официално придобита квалификация) издадени от орган, оправомощен от законодателни, нормативни или административни разпоредби, и удостоверяващи успешното завършване на професионално обучение.
 Член 81
 Ключов персонал и дипломирани стажанти
 1. За всеки сектор, либерализиран съгласно глава 2 от настоящия дял, и при спазване на резервите, изброени в приложение IV, ЕО като страна по споразумението и държавите от КАРИФОРУМ, подписали настоящото споразумение позволяват на инвеститорите от другата страна да наемат в търговските си присъствия физически лица от тази друга страна, при условие че те са ключов персонал или дипломирани стажанти по смисъла на член 80. Временното влизане и пребиваване на ключов персонал и на дипломирани стажанти е за период от най-много три години при вътрешнокорпоративен трансфер, деветдесет дни на всеки дванадесет месеца за бизнес посетители и една година за дипломирани стажанти.
 2. За всеки от секторите, либерализирани съгласно глава 2 от настоящия дял, мерките, които ЕО като страна по споразумението и държавите от КАРИФОРУМ, подписали настоящото споразумение се задължават да не запазват, нито тепърва да приемат, нито на подрегионално, нито на национално ниво, освен ако не е посочено друго в приложение IV, се определят като ограничения по отношение на общия брой физически лица, които съответният инвеститор може да наема като ключов персонал и дипломирани стажанти в конкретен сектор, под формата на количествени квоти, изискване за тест за икономическа необходимост или дискриминационни ограничения.
 Член 82
 Търговци на бизнес услуги
 Във всеки сектор, либерализиран съгласно глави 2 и 3 от настоящия дял и при спазване на всякакви резерви, изброени в приложение IV, ЕО като страна по споразумението и държавите от КАРИФОРУМ, подписали настоящото споразумение, позволяват влизането и временното пребиваване на търговци на бизнес услуги за период от най-много деветдесет дни на всеки дванадесет месеца.
 Член 83
 Доставчици на услуги по договор и независими специалисти
 1. ЕО като страна по споразумението и държавите от КАРИФОРУМ, подписали настоящото споразумение, потвърждават отново съответните си задължения, произтичащи от ангажиментите им по ГАТС що се отнася до влизането и временното пребиваване на доставчици на услуги по договор и независими специалисти.
 2. Без да се засягат разпоредбите на параграф 1, ЕО като страна по споразумението позволява